
[bookmark: TextBodyBegin]Az Európai Parlament,
–	tekintettel a düsseldorfi főügyész által bűncselekmények gyanújával kapcsolatos előzetes nyomozással összefüggésben a német szövetségi igazságügyi és fogyasztóvédelmi minisztérium 2023. július 25-én kelt levelében eljuttatott és 2023. szeptember 11-én a plenáris ülésen bejelentett, a Gunnar Beck mentelmi jogának felfüggesztésére irányuló kérelemre,
–	miután eljárási szabályzata 9. cikke (6) bekezdésének megfelelően meghallgatta Gunnar Becket, 
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre[footnoteRef:1], [1:  	A Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C-163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Parlament, T-346/11 és T-347/11, ECLI:EU:T:2013:23; a Bíróság 2019. december 19-i Junqueras Vies ítélete, C-502/19, ECLI:EU:C:2019:1115.] 

–	tekintettel a Németországi Szövetségi Köztársaság alaptörvénye 46. cikkének (2), (3) és (4) bekezdésére, valamint a „Richtlinien für das Strafverfahren und das Bußgeldverfahren” (a büntetőeljárásról és a bírságokról szóló iránymutatás) 192b. cikkére,
–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A9-0170/2024),
A.	mivel a düsseldorfi főügyész a német büntető törvénykönyv 242. cikkének (1) bekezdése, 248a. cikke, 223. cikkének (1) bekezdése, 230. cikke (1) bekezdésének első mondata, 113. cikkének (1) bekezdése és 53. cikke alapján kérte Gunnar Beck, Németországban megválasztott európai parlamenti képviselő mentelmi jogának felfüggesztését kis értékű vagyontárgyak lopása és szándékos testi sértés, valamint a bűnüldöző szervekkel szembeni ellenállás miatti előzetes eljárás megindítása céljából;
B.	mivel 2022. október 29-én egy neuss-i (Németország) áruházban Gunnar Beck állítólag azzal a céllal vett el néhány mintát a vásárlók számára kipróbálásra kiállított teszttertermékekből, hogy azokat állítólag, fizetés nélkül vigye el; mivel bolti lopásról érkezett bejelentés; mivel Gunnar Beck állítólag megpróbálta elhagyni a helyiséget, és az üzlet biztonsági őrei tartották vissza; mivel ezt követően a bűnüldöző szervek tisztviselői beavatkoztak a helyszínen, és állítólag Gunnar Beck nem tett eleget a felszólításuknak, hogy ne tanúsítson ellenállást;
C.	mivel tehát a feltételezett szabálysértések nem kapcsolatosak az Unió kiváltságairól és mentességeiről szóló 7. jegyzőkönyv 8. cikke értelmében az európai parlamenti képviselő feladatának ellátása során kinyilvánított véleményével vagy leadott szavazatával;
D.	mivel az Európai Unió kiváltságairól és mentességeiről szóló 7. jegyzőkönyv 9. cikke szerint az Európai Parlament képviselői saját államuk területén az adott állam parlamenti képviselőire vonatkozó mentességeket élvezik;
E.	mivel a Németországi Szövetségi Köztársaság alaptörvénye 46. cikkének (2), (3) és (4) bekezdése a következőképpen rendelkezik:
„(2) 	Büntetendő cselekmény elkövetése miatt képviselő csak a Bundestag jóváhagyásával vonható felelősségre vagy tartóztatható le, kivéve a jogellenes cselekmény elkövetésekor vagy a rá következő napon történő előállítás esetét; 
(3) 	Szintén a Bundestag jóváhagyása szükséges a képviselő személyes szabadságának bármely egyéb korlátozása esetén vagy a képviselő elleni, 18. cikk szerinti bírósági eljárás megindításához.
(4) 	A Bundestag kérésére fel kell függeszteni minden, a képviselő ellen indított büntetőeljárást vagy a 18. cikk szerinti bármely eljárást, a képviselő őrizetben tartását vagy személyes szabadságának egyéb korlátozását.”;
F.	mivel az európai parlamenti képviselők mentelmi jogának felfüggesztését a „Richtlinien für das Strafverfahren und das Bußgeldverfahren” (a büntetőeljárásról és a bírságokról szóló iránymutatás) 192b. cikke szabályozza, és különösen mivel e cikk (1) bekezdése a következőképpen rendelkezik:
„(1)	Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. (...)” [Az Európai Parlamentnek a Németországi Szövetségi Köztársaságban megválasztott képviselője a Bundestag képviselőit megillető immunitással azonos immunitással rendelkezik];
G.	mivel egyrészről a Parlamentet nem lehet bírósághoz hasonlítani, másrészről pedig a mentelmi jog felfüggesztésére irányuló eljárásban az érintett képviselő nem tekinthető „vádlottnak”[footnoteRef:2]; [2:  	A Törvényszék 2019. április 30-i Briois kontra Európai Parlament ítélete, T-214/18, ECLI:EU:T:2019:266.] 

H.	mivel a parlamenti mentelmi jog célja a Parlament és képviselői megóvása a parlamenti megbízatás teljesítése során végzett és e megbízatástól elválaszthatatlan tevékenységekkel összefüggésben velük szemben kezdeményezett jogi eljárásoktól;
I.	mivel ebben az esetben a Parlament nem talált bizonyítékot fumus persecutionis fennállására, azaz nem merült fel arra utaló tény, hogy a szóban forgó bírósági eljárást a képviselő, következésképpen pedig az Európai Parlament politikai tevékenységének károsítására irányuló szándékkal indították volna;
1.	úgy határoz, hogy felfüggeszti Gunnar Beck mentelmi jogát;
[bookmark: _GoBack][bookmark: TextBodyEnd]2.	utasítja elnökét, hogy haladéktalanul továbbítsa ezt a határozatot és az illetékes bizottság jelentését a Németországi Szövetségi Köztársaság illetékes hatóságának és Gunnar Becknek.

